CELEX: 32020R2180
Language: da
Date: 2020-12-18 00:00:00
Title: Kommissionens delegerede forordning (EU) 2020/2180 af 18. december 2020 om forlængelse af referenceperioden i Europa-Parlamentets og Rådets forordning (EU) 2020/1429 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet (EØS-relevant tekst)

22.12.2020   
               
               
                  DA
               
               
                  Den Europæiske Unions Tidende
               
               
                  L 433/37
               
            
         KOMMISSIONENS DELEGEREDE FORORDNING (EU) 2020/2180
         af 18. december 2020
         om forlængelse af referenceperioden i Europa-Parlamentets og Rådets forordning (EU) 2020/1429 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2020/1429 af 7. oktober 2020 om fastsættelse af foranstaltninger for at bidrage til et bæredygtigt jernbanemarked på baggrund af covid-19-udbruddet (1), særlig artikel 5, stk. 2, og
         ud fra følgende betragtninger:
         
                     (1)
                  
                  
                     Covid-19-pandemien har ført til en brat nedgang til i jernbanetrafikken grundet er betydeligt fald i efterspørgslen og direkte foranstaltninger truffet af medlemsstaterne til at inddæmme pandemien.
                  
               
                     (2)
                  
                  
                     Disse omstændigheder ligger uden for jernbaneselskabernes kontrol, og disse virksomheder har haft betydelige likviditetsproblemer og store tab og risikerer i nogle tilfælde at blive insolvente.
                  
               
                     (3)
                  
                  
                     For at afbøde de negative økonomiske virkninger af covid-19-udbruddet og støtte jernbanevirksomhederne giver forordning (EU) 2020/1429 medlemsstaterne mulighed for at give infrastrukturforvalterne tilladelse til at nedsætte, give afkald på eller udsætte betalingen af afgifter for adgang til jernbaneinfrastrukturen. Denne mulighed blev givet fra den 1. marts 2020 til den 31. december 2020 (»referenceperioden«).
                  
               
                     (4)
                  
                  
                     Begrænsninger af mobiliteten i løbet af pandemien havde betydelige virkninger på brugen af personbefordring med jernbane. Pandemien førte også til, at mange sektorer reducerede eller endda indstillede produktionen og dermed mindskede mængden af gods, som blev transporteret af jernbane. De data, som jernbaneinfrastrukturforvalterne i EU-27 har forelagt, viser, at pandemien ramte passagersegmentet hårdere, navnlig den kommercielle passagertransport, hvor udbuddet blev væsentligt reduceret i alle medlemsstater. Mellem marts og september 2020 faldt persontrafikken udtrykt i tog-km med 16,9 % i forhold til samme periode det foregående år, mens godstransporten faldt med 11,1 %. Mellem marts og september 2020 faldt persontrafikken i henhold til forpligtelser til offentlig tjeneste udtrykt i tog-km med 12,2 % i forhold til samme periode det foregående år, mens den kommercielle persontrafik faldt med 37,3 %. I andet kvartal af 2020 faldt trafikken i passager-km med 71,2 % i forhold til samme periode i 2019, mens godstrafikken udtrykt i ton-km faldt med 15,9 %. Denne tendens kan have enorme virkninger på konkurrencen på jernbanepassagermarkederne, virkeliggørelsen af et reelt fælles europæisk jernbaneområde og i sidste ende overgangen til en mere bæredygtig transportsektor, hvor flere mennesker og mere gods transporteres ad jernbane.
                  
               
                     (5)
                  
                  
                     Data fra Verdenssundhedsorganisationen viser, at antallet af registrerede tilfælde pr. dag i Europa er steget igen med et betragteligt antal dage i oktober 2020, hvor der blev registreret over 300 000 nye tilfælde om dagen.
                  
               
                     (6)
                  
                  
                     I november 2020 skønnede Det Europæiske Center for Forebyggelse af og Kontrol med Sygdomme (ECDC), at der i hele Den Europæiske Union/Det Europæiske Økonomiske Samarbejdsområde (EU/EØS) var sket en betydelig yderligere stigning i omfanget af covid-19-infektion, og at den nuværende epidemiologiske situation i de fleste lande giver anledning til alvorlig bekymring, da den udgør en stigende risiko for smitteoverførsel og kræver en øjeblikkelig målrettet indsats på folkesundhedsområdet.
                  
               
                     (7)
                  
                  
                     Som følge af denne udvikling har medlemsstaterne i stigende omfang indført strengere begrænsninger af mobiliteten fra og med oktober. Der er derfor ikke udsigt til en hurtig genopretning af jernbanetrafikken på kort sigt.
                  
               
                     (8)
                  
                  
                     Det forekommer således, at nedgangen i jernbanetransportens omfang i forhold til niveauet i den tilsvarende periode de foregående år, for hvilke referenceværdierne stammer fra 2019, jf. artikel 5, stk. 1 og 2, i forordning (EU) 2020/1429, er vedvarende, og at denne situation er et resultat af følgerne af covid-19-udbruddet.
                  
               
                     (9)
                  
                  
                     Prognoserne viser en meget gradvis genopretning af økonomien over de næste to år, da indikatorerne for forbrugertilliden og økonomiske forventninger er negative. I betragtning af de data, der er tilgængelige for tidligere perioder, vil en forbedring af den folkesundhedsmæssige situation, f.eks. som følge af, at en vaccine bliver tilgængelig, under antagelse af, at en sådan forbedring indtræffer i første halvår af 2021, sandsynligvis først medføre mærkbare positive virkninger på jernbanetransporten med en betragtelig forsinkelse. Sådanne positive virkninger vil sandsynligvis tidligst vise sig fra andet halvår af 2021.
                  
               
                     (10)
                  
                  
                     Det forekommer derfor, at nedgangen i jernbanetransportens omfang i forhold til niveauet i den tilsvarende periode de foregående år sandsynligvis vil vare ved indtil da, og at denne situation er et resultat af følgerne af covid-19-udbruddet.
                  
               
                     (11)
                  
                  
                     Det er derfor nødvendigt at forlænge den referenceperiode, der er fastsat i forordningens artikel 1 indtil udgangen af juni 2021.
                  
               
                     (12)
                  
                  
                     Denne delegerede forordning forventes at træde i kraft efter udløbet af den referenceperiode, der for indeværende er fastsat i artikel 1 i forordning (EU) 2020/1429. For at undgå retsusikkerhed bør nærværende forordning vedtages efter hasteproceduren i forordningens artikel 7, og den bør grundet sagens hastende karakter træde i kraft dagen efter offentliggørelsen i Den Europæiske Unions Tidende —
                  
               VEDTAGET DENNE FORORDNING:
         
            Artikel 1
            Artikel 1 i forordning (EU) nr. 2020/1429 affattes således:
            
               »Artikel 1
               Denne forordning fastsætter midlertidige regler for opkrævning af afgifter for brug af jernbaneinfrastruktur, jf. kapitel IV i direktiv 2012/34/EU. Den finder anvendelse på infrastruktur, der anvendes til indenlandsk og international jernbanetransport, som er omfattet af nævnte direktiv, i perioden fra den 1. marts 2020 til den 30. juni 2021 (»referenceperioden«).«
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. december 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 333 af 12.10.2020, s. 1.